Bélgica Adela Mirabal

Bélgica Adela Mirabal Reyes edo Dedé Mirabal (Dominikar Errepublika, 1925eko martxoaren 1a – 2014ko otsailaren 1a) ekintzaile politikoa, bere ahizpen oroimena bizirik mantentzeko jardun zuen, besteak beste, Hermanas Mirabal Museo Etxea sortu edota Vivas en su jardín (2009) liburua idatziz. 

 Biografia 
Mercedes Reyes Camilo eta Enrique Mirabalen bigarren alaba zen. Haren ahizpak Patria, Minerva eta María Teresa izan ziren, 1960an Rafael Leónidas Trujillo tiranoaren aginduz erailak.

Ekainaren 14ko Mugimendu Iraultzailean ez zuen bere ahizpek izan zuten paper aktiboa izan. Bere ahizpen sei seme-alaben ardura hartu zuen eta bere hiru seme-alabekin batera hezi zituen. Gerora, bere seme txikia Jaime David Fernández Mirabal izan zen Dominikar Errepublikako lehendakariordea (1996-2000).

 Mirabal ahizpen oroimena 
1992an Hermanas Mirabal Fundazioa sortu zuen eta 1994an Hermanas Mirabal Museoa, ahizpen azken egoitza izan zen etxean. 

Museoan ahizpen gauzak gordetzen dira eta lorategian Patria, Minerva, María Teresa eta Manolo Tavárez Justoren (Minervaren senarra) gorpuzkiak daude. Gorpuzkiak 2000. urteko azaroaren 25ean eraikitako panteoira eraman zituzten.

2009an, Vivas en su jardín izeneko autobiografia argitaratu zuen, hiru ahizpen borroka eta erailketa kontatzen dituena. Eduardo León Jimenes 2010 Liburu Azokaren Sari Nazionala jaso zuen liburuak.

Bere pasadizoekin Julia Álvarezen En el tiempo de las mariposas liburua zinemara egokitzen lagundu zuen, Trujillok hildako hiru emakumeen bizitza kontatzen du eleberria.

Belgika Adela "Dedé" Mirabal 88 urte zituela hil zen, arnas arazoak zirela medio.

 Argitalpenak 

 2009an, Vivas en su jardín.

 Sariak eta Aitortzak 

 2010ean, Eduardo León Jimenes Liburu Azokaren Sari Nazionala Vivas en su jardín (2009) liburuagatik.

 Ikus, gainera 

 Mirabal Aberri
 Minerva Mirabal
 María Teresa Mirabal
 Mirabal ahizpak
 Minou Tavárez Mirabal

 Erreferentziak 

 Bibliografia 

 Mirabal, Dedé (2009). Vivas en su jardín : la verdadera historia de las hermanas Mirabal y su lucha por la libertad. República Dominicana: Vintage Espanol. ISBN 978-0307474537. 
 Alvarez, Julia (2005). En el tiempo de las mariposas (Spanish Edition). República Dominicana: Plume. ISBN 978-0452286863. 

 Kanpo estekak 

 Mirabal Ahizpak Museo Etxea

Kategoria:Dominikarrak (Dominikar Errepublika)
Kategoria:Emakume aktibistak